b'\n_START_ARTICLE_\nCan Ganga\n_START_SECTION_\nDescripci\xc3\xb3\n_START_PARAGRAPH_\nLa fa\xc3\xa7ana principal \xc3\xa9s la que d\xc3\xb3na al carrer de la Roqueta i est\xc3\xa0 estructurada internament basant-se en tres crugies. La planta baixa consta de tres obertures, a destacar especialment el gran portal adovellat d\'arc de mig punt amb unes dovelles de grans dimensions molt ben escairades. _NEWLINE_En el primer pis o planta noble trobem tres obertures. La central, ubicada sim\xc3\xa8tricament al portal d\'entrada, \xc3\xa9s rectangular i est\xc3\xa0 equipada amb llinda monol\xc3\xadtica, muntants de pedra i ampit treballat. Les dues impostes, estan ornades amb dos querubins respectivament. Parlem de querubins basant-nos en els trets iconogr\xc3\xa0fics que presenten, \xc3\xa9s a dir caps al\xc2\xb7lats sense cos._NEWLINE_Simult\xc3\xa0niament aquesta finestra central es troba flanquejada per dues obertures - una per banda- les quals es troben en un estat avan\xc3\xa7at de deteriorament. La de la dreta \xc3\xa9s la que surt pitjor parada, com aix\xc3\xad ho evidencien tant els petits arcs lobulats com, sobretot, l\'ampit. Ambdues finestres responen a la mateixa tipologia, ja que es tracta de finestres g\xc3\xb2tiques de gran simplicitat formades per dues versions o variants de l\'arc conopial. _NEWLINE_El segon pis executaria les tasques d\'altell. Sim\xc3\xa8tricament al portal i a la finestra central, aflora de la fa\xc3\xa7ana una petita protuber\xc3\xa0ncia flanquejada per dues obertures -una per banda- les quals tamb\xc3\xa9 es troben immerses en un estat avan\xc3\xa7at de corrupci\xc3\xb3 i deteriorament. La de la dreta \xc3\xa9s una petita finestra amb dos arquets lobulats i un petit ocul en la llinda. Mentre que la de l\'esquerra es tracta d\'una min\xc3\xbascula obertura que no ha rebut cap tractament singular.\n_START_SECTION_\nHist\xc3\xb2ria\n_START_PARAGRAPH_\nAquesta casa rep el nom de dos dels seus llogaters: Leandro Macaya Xiberta i una fam\xc3\xadlia el motiu de la qual era "Ganga". Es tracta d\'una de les primeres cases constru\xc3\xafdes fora del clos murallat. I \xc3\xa9s que des d\'aquesta casa fins a la platja no hi havia cap altra edificaci\xc3\xb3, fins que a finals del segle XVI s\'ompl\xc3\xad el buit que la separava del mar i les noves edificacions arribaren a ponent fins al carrer avui conegut com de l\'Escolt._NEWLINE_A la segona meitat del segle XVIII era propietat del patrici Tom\xc3\xa0s Vidal i Rei, un dels primers "indianos" a enriquir-se mar enll\xc3\xa0 i en qui s\'ha volgut trobar una descend\xc3\xa8ncia directa de Vitalis, el patrici rom\xc3\xa0 de la vila dels Ametllers. Aquest fill de Tossa, que era tractat de "don" pels seus ve\xc3\xafns, an\xc3\xa0 a Am\xc3\xa8rica dues vegades i es convert\xc3\xad en el tossenc m\xc3\xa9s ric. Tant, que la seva autoritat era superior a la del mateix batlle. Portava botons d\'or als punys de les camises i a l\'armilla, sivelles d\'or a les sabates, llu\xc3\xafa xarrateres al vestit de cerim\xc3\xb2nia, corbat\xc3\xad i espas\xc3\xad amb guarniment i funda, tot d\'or. Guardava rap\xc3\xa8 en capses d\'or o d\'argent, i eren de metall preci\xc3\xb3s tamb\xc3\xa9 els guarniments dels seus cavalls. \xc3\x89s d\'ell el llegat m\xc3\xa9s gran que cap tossenc mai no hagi fet al seu poble: fund\xc3\xa0 l\'Hospital dels pobres, que li va costar m\xc3\xa9s de 17250 lliures.'